DA Den Europæiske Unions Tidende CE 84/377

(2004/C 84 E/0438)

SKRIFTLIG FORESPØRGSEL E-0365/04

af Proinsias De Rossa (PSE) til Kommissionen

(12. februar 2004)

Om: Direktivet om særskilte regnskaber

Hvorledes har den irske regering i givet fald svaret på den begrundede udtalelse, som Kommissionen sendte til Irland og fem andre medlemsstater i juni 2002(jf. Kommissionens pressemedelelse IP/02/944), vedrørende Kommissionens direktiv 2000/52/EF (1) om særskilte regnskaber?

Svar afgivet på Kommissionens vegne af Mario Monti

(8. marts 2004)

Irland besvarede Kommissionens begrundede udtalelse af 26. juni 2002 ved brev af 26. august 2002. I sit svar udtalt Irland, at landet i det store hele overholder Kommissionens direktiv 2000/52/EF af 26. juli 2000 om ændring af direktiv 80/723/EØF om gennemskueligheden af de økonomiske forbindelser mellem medlemsstaterne og de offentlige virksomheder, bortset fra kravet om at underrette Kommissionen om de relevante bestemmelser.

Mere specifikt bekræftede Irland desuden, at samtlige relevante statslige organer, som direktivet gælder for, er blevet gjort opmærksom på direktivet, og at de derfor er bekendt med direktivet og pligten til at overholde det.

Ifølge de irske myndigheder overholdt alle sådanne organer direktivets bestemmelser fuldt ud, dog med følgende undtagelser:

— Córas Iompair Éireann-koncernen (CIE) forventes først at overholde direktivet i 2003.

— Med hensyn til Radio Telefis Éireann (RTÉ) blev der med den lovgivning, som trådte i kraft i 2001, pålagt krav til RTÉ, og den relevante minister fik beføjelser, for så vidt angår opdelingen af RTÉ's regnskaber i henhold til direktivets bestemmelser. Heri indgår: En bestemmelse, hvis formål er at skabe klarhed om RTÉ's public service-indhold og den måde, som licensindtægterne kan anvendes og bogføres, et krav om, at RTÉ ikke må anvende licensindtægter eller indtægter fra public serviceudsendelser til at understøtte kommercielle kanaler samt et krav om at sørge for separat bogføring på dette område. Endelig konkluderede Irland, at RTÉ var i færd med at gennemføre ændringer af sine bogføringssystemer, som skulle gøre det lettere at overholde direktivet.

Irland mente desuden, at samtlige private virksomheder, som for indeværende har særlige rettigheder eller enerettigheder, eller som er betroet at drive tjenester af generel økonomisk interesse, omfattes af direktivets artikel 4, stk. 2. Irland hævdede, at samtlige ministerier er blevet underrettet om, at alle organer, som fremover kan blive omfattet af direktivet, omgående gøres opmærksom på dette direktiv og om nødvendigheden af at overholde dets bestemmelser.

Kommissionen mener ikke, at Irlands svarskrivelse opfylder de retlige krav, som ville gøre det muligt for Kommissionen at bekræfte, at Irland fuldt ud opfylder sine forpligtelser. Irland kunne ikke gøre rede for de nationale retsakter, hvorved direktivet skulle gennemføres (fuld titel og officielle offentliggørelseshenvis-ninger i den nationale lovgivning) eller at vedlægge et komplet eksemplar af de relevante foranstaltninger.

Da Irland fortsat overtrådte gennemførelses- og indberetningsbestemmelserne, så Kommissionen sig nødsaget til i henhold til EF-traktatens artikel 226 at indbringe sagen for Domstolen (sag C-99/03).

(1) EFT L 193 af 29.7.2000, s. 75.